ระเบียบกรมสรรพสามิตระเบียบกรมสรรพสามิตว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมพ.ศ. ๒๕๔๐--------------- ด้วยเป็นการสมควรปรับปรุงระเบียบว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมที่ใช้อยู่เดิมเพื่อให้สอดคล้องกับโครงสร้างการแบ่งส่วนราชการของกรมสรรพสามิตใหม่ตลอดจนให้มีความเหมาะสมกับสภาพการณ์ในปัจจุบันและเป็นการอำนวยความสะดวกให้กับผู้ประกอบอุตสาหกรรม กรมสรรพสามิตจึงวางระเบียบไว้ดังต่อไปนี้ ข้อ ๑ระเบียบนี้เรียกว่า"ระเบียบกรมสรรพสามิตว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมพ.ศ. ๒๕๔๐" ข้อ ๒ระเบียบนี้ให้ใช้บังคับตั้งแต่วันประกาศเป็นต้นไป ข้อ ๓ให้ยกเลิกระเบียบกรมสรรพสามิตว่าด้วยการตัดบัญชีและการจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมพ.ศ. ๒๕๓๑ ลงวันที่ ๘ กรกฎาคม ๒๕๓๑ ข้อ ๔เครื่องหมายแสดงการเสียภาษีจดทะเบียนที่ผู้ประกอบอุตสาหกรรมจะได้รับการจ่ายชดเชยต้องอยู่ในกรณีดังต่อไปนี้ ๔.๑เครื่องหมายแสดงการเสียภาษีจดทะเบียนของผู้ประกอบอุตสาหกรรมที่ยังไม่ได้ชำระภาษีซึ่งเก็บรักษาอยู่ ณ สถานที่เก็บในโรงอุตสาหกรรมภายใต้การควบคุมของเจ้าพนักงานสรรพสามิต รวมทั้งที่ชำระภาษีแล้วและเจ้าพนักงานสรรพสามิตได้จ่ายมอบให้แก่ผู้ประกอบอุตสาหกรรมไปแล้ว ๔.๑.๑ ได้เกิดเป็นรา เป็นสนิม สกปรก หรือเสื่อมคุณภาพจนไม่สมควรนำไปใช้ผนึกภาชนะบรรจุสินค้าหรือใช้ไม่ได้โดยประการอื่นใด ๔.๑.๒มีลักษณะไม่ครบถ้วนถูกต้องตามที่ได้จดทะเบียนไว้และไม่เหมาะสมที่จะนำไปใช้ผนึกภาชนะบรรจุสินค้าได้ ๔.๑.๓ซึ่งยังไม่ได้มีการนำไปใช้ผนึกภาชนะและผู้ประกอบอุตสาหกรรมไม่ประสงค์จะใช้ผนึกภาชนะอีกต่อไป ๔.๒ เครื่องหมายแสดงการเสียภาษีจดทะเบียนที่ผนึกภาชนะแล้วแต่เครื่องจักรขัดข้องจนเป็นเหตุให้ ๔.๒.๑ไม่มีการบรรจุสินค้าหรือบรรจุสินค้าแล้วแต่ปริมาตรขาดหรือเกินไปจนไม่สามารถนำออกจากโรงอุตสาหกรรมเพื่อจำหน่ายในท้องตลาดตามปกติได้ ๔.๒.๒ ภาชนะแตกรั่วหรือเสียหายระหว่างผลิต ๔.๒.๓เครื่องหมายแสดงการเสียภาษีจดทะเบียนนั้น ถูกผนึกไว้ในสภาพที่ผิดปกติจนไม่สามารถนำออกจากโรงอุตสาหกรรมเพื่อจำหน่ายในท้องตลาดตามปกติได้ ๔.๓ กรณีอื่น ๆ ตามที่อธิบดีเห็นสมควร ข้อ ๕การตัดบัญชีและการชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรม มีขั้นตอนดำเนินการดังนี้ ๕.๑ให้ผู้ประกอบอุตสาหกรรมยื่นคำขอต่อสำนักบริหารการจัดเก็บภาษี ๒หรือสำนักงานสรรพสามิตจังหวัด แล้วแต่กรณีเพื่อขอให้คณะกรรมการไปตรวจสอบและทำลายเครื่องหมายแสดงการเสียภาษีจดทะเบียนตามข้อ ๔ที่ยังไม่ได้ชำระภาษีโดยเก็บรักษาอยู่ ณ สถานที่เก็บในโรงอุตสาหกรรม ภายใต้การควบคุมของเจ้าพนักงานสรรพสามิต หรือที่ชำระภาษีแล้วและเจ้าพนักงานสรรพสามิตที่ได้จ่ายมอบให้ผู้ประกอบอุตสาหกรรมไปแล้ว แล้วแต่กรณี ๕.๒ ให้ผู้ประกอบอุตสาหกรรมที่ขอตัดบัญชีหรือขอจ่ายชดเชยเครื่องหมายแสดงการเสียภาษีจดทะเบียนในแต่ละครั้งจะต้องมีเครื่องหมายแสดงการเสียภาษีจดทะเบียนที่ขอตัดบัญชีหรือขอจ่ายชดเชยมีมูลค่าภาษีครั้งละไม่ต่ำกว่า๑๐๐,๐๐๐ บาท และไม่เกิน ๕๐๐,๐๐๐ บาท แต่ถ้าต่ำว่า๑๐๐,๐๐๐ บาท ให้ขอได้เพียงครั้งเดียวภายในหนึ่งรอบระยะเวลาบัญชีของผู้ประกอบอุสาหกรรมแล้วแต่กรณี ๕.๓ ให้คณะกรรมการดังต่อไปนี้ ไปตรวจสอบเครื่องหมายแสดงการเสียภาษีจดทะเบียนตาม ๕.๑ ๕.๓.๑สำหรับการบริหารราชการส่วนกลางประกอบด้วย (๑) ผู้อำนวยการสำนักบริหารการจัดเก็บภาษี ๒ หรือผู้แทน (๒) ผู้อำนวยการกองรายได้ หรือผู้แทน (๓)ผู้อำนวยการส่วนทะเบียนและเครื่องหมายแสดงการเสียภาษีจดทะเบียนสำนักบริหารการจัดเก็บภาษี ๒ หรือผู้แทน ทั้งนี้ ผู้แทนตาม (๑) (๒) (๓) ต้องเป็นข้าราชการตั้งแต่ระดับ ๓ ขึ้นไป ๕.๓.๒สำหรับการบริหารราชการส่วนภูมิภาคประกอบด้วย (๑) สรรพสามิตจังหวัด หรือผู้แทน (๒)สรรพสามิตอำเภอที่โรงอุตสาหกรรมนั้นตั้งอยู่ หรือผู้แทน (๓) เจ้าหน้าที่บริหารงานสรรพสามิต ระดับ ๖ หรือเจ้าหน้าที่ตรวจสรรพสามิตหรือเจ้าหน้าที่ตรวจสอบภาษี สำนักงานสรรพสามิตจังหวัด เมื่อคณะกรรมการทำการตรวจสอบแล้ว ให้ทำบันทึกรายละเอียดแสดงจำนวนเครื่องหมายแสดงการเสียภาษีจดทะเบียน ที่สมควรทำลายไว้เป็นหลักฐานสองฉบับ มอบให้ผู้ประกอบอุตสาหกรรมหนึ่งฉบับ อีกหนึ่งฉบับส่งให้คณะกรรมการควบคุมการทำลายเครื่องหมายแสดงการเสียภาษีจดทะเบียน เพื่อดำเนินการต่อไป ๕.๔ ให้คณะกรรมการดังต่อไปนี้ ไปควบคุมการทำลายเครื่องหมายแสดงการเสียภาษีจดทะเบียนตาม ๕.๓ ๕.๔.๑ สำหรับการบริหารราชการส่วนกลาง ประกอบด้วย (๑) ผู้อำนวยการกองแผนงาน หรือผู้แทน (๒)ผู้อำนวยการส่วนกฎหมายและระเบียบสำนักกฎหมายหรือผู้แทน (๓)ผู้อำนวยการส่วนควบคุมการผลิตและจำหน่ายสำนักบริหารการจัดเก็บภาษี ๒ หรือผู้แทน ทั้งนี้ ผู้แทนตาม (๑) (๒) (๓) ต้องเป็นข้าราชการตั้งแต่ระดับ ๓ ขึ้นไป ๕.๔.๒สำหรับการบริหารราชการส่วนภูมิภาคประกอบด้วย (๑) เจ้าหน้าที่บริหารงานสรรพสามิต ๗ฝ่ายบริหารและจัดเก็บภาษี สำนักงานสรรพสามิตจังหวัด หรือผู้แทน (๒) เจ้าหน้าที่ตรวจสรรพสามิต ๗ฝ่ายป้องกันและปราบปราม หรือผู้แทน (๓) เจ้าพนักงานสรรพสามิต ตั้งแต่ระดับ ๓ ขึ้นไปสำนักงานสรรพสามิตจังหวัด ๕.๕ให้คณะกรรมการควบคุมการทำลายเครื่องหมายแสดงการเสียภาษีจดทะเบียนตามข้อ ๕.๔ดำเนินการควบคุมการทำลายให้แล้วเสร็จ และมีจำนวนครบถ้วนถูกต้องตามบันทึกของคณะกรรมการตรวจสอบเครื่องหมายแสดงการเสียภาษีจดทะเบียนตามข้อ๕.๓ โดยใช้วิธีการ คือ ๕.๕.๑เครื่องหมายแสดงการเสียภาษีจดทะเบียน ตามข้อ ๔.๑ และข้อ ๔.๒.๒ ให้ทำลายโดยใช้วิธีหนึ่งวิธีใด ดังต่อไปนี้ (๑)ใช้รถบดทำลาย (๒) ใช้เครื่องจักรบดทำลาย (๓) ใช้วิธีเผาไฟทำลาย (๔) ใช้วิธีการอื่น ๆ ตามที่อธิบดีเห็นสมควร ๕.๕.๒เครื่องหมายแสดงการเสียภาษีตามข้อ ๔.๒.๑ และ ข้อ ๔.๒.๓ ให้ทำลายโดยใช้วิธีหนึ่งวิธีใด ดังต่อไปนี้ (๑) ใช้วิธีการเปิดหรือเจาะทำลายเครื่องหมายแสดงการเสียภาษีจดทะเบียน (๒)กรณีที่จดทะเบียนภาชนะบรรจุเป็นเครื่องหมายแสดงการเสียภาษีจดทะเบียนให้เจาะทำลายแล้วเทน้ำทิ้งนำภาชนะนั้นไปเผาไฟหรือบดทำลายโดยใช้เครื่องจักรหรือรถบดทำลาย (๓) ใช้วิธีการอื่น ๆ ตามที่อธิบดีเห็นสมควร ๕.๕.๓ กรณีอื่น ๆตามที่อธิบดีเห็นสมควร เมื่อทำลายเครื่องหมายแสดงการเสียภาษีจดทะเบียนเสร็จแล้ว ให้คณะกรรมการควบคุมการทำลายเครื่องหมายแสดงการเสียภาษีจดทะเบียน ทำบันทึกรายละเอียดไว้เป็นหลักฐานสองฉบับมอบให้ผู้ประกอบอุตสาหกรรมหนึ่งฉบับอีกหนึ่งฉบับเสนอสำนักบริหารการจัดเก็บภาษี๒หรือสำนักงานสรรพสามิตจังหวัดเพื่อใช้ตรวจสอบในการตัดบัญชีหรือจ่ายชดเชยเครื่องหมายแสดงการเสียภาษีจดทะเบียนต่อไป ๕.๖ ให้เจ้าพนักงานสรรพสามิต สำนักงานบริหารการจัดเก็บภาษี ๒หรือสำนักงานสรรพสามิตจังหวัด ผู้รับบันทึกการตรวจสอบและควบคุมการทำลายเครื่องหมายแสดงการเสียภาษีจดทะเบียน ดำเนินการดังนี้ ๕.๖.๑ในกรณีทำลายเครื่องหมายแสดงการเสียภาษีจดทะเบียนที่ยังไม่ได้ชำระภาษี ซึ่งเก็บรักษาอยู่ณ สถานที่เก็บ ภายใต้การควบคุมของเจ้าพนักงานสรรพสามิตให้ตัดยอดจำนวนนั้นออกจากบัญชีรับ -จ่ายเครื่องหมายแสดงการเสียภาษีจดทะเบียน ๕.๖.๒ในกรณีทำลายเครื่องหมายแสดงการเสียภาษีจดทะเบียนที่ได้ชำระภาษีและเจ้าหนักงานสรรพสามิตได้จ่ายมอบเครื่องหมายแสดงการเสียภาษีจดทะเบียนนั้นให้แก่ผู้ประกอบอุตสาหกรรมไปแล้ว (๑)ให้ผู้ประกอบอุตสาหกรรมยื่นคำร้องขอจ่ายชดเชยเครื่องหมายแสดงการเสียภาษีจดทะเบียนพร้อมทั้งแนบสำเนาบันทึกของคณะกรรมการทั้งสองคณะที่ไปตรวจสอบและควบคุมการทำลายเครื่องหมายแสดงการเสียภาษีจดทะเบียนกับเรื่องราวขอรับอนุญาตสั่งซื้อเครื่องหมายแสดงการเสียภาษีจดทะเบียน(ภษ. ๐๑ - ๒๓) และเรื่องราวขออนุญาตขนเครื่องหมายแสดงการเสียภาษีจดทะเบียน (ภษ.๐๑ -๒๔) ต่อสำนักบริหารการจัดเก็บภาษี ๒ เพื่อจ่ายชดเชยให้ต่อไป (๒)การจ่ายเครื่องหมายแสดงการเสียภาษีจดทะเบียนชดเชยแก่ผู้ประกอบอุตสาหกรรมให้จ่ายตามมูลค่าภาษีที่ได้ชำระไว้จริง หากอัตราภาษีเปลี่ยนแปลงไปจากเดิมให้จ่ายเครื่องหมายแสดงการเสียภาษีจดทะเบียนมากขึ้นหรือน้อยลง แล้วแต่กรณี (๓) ให้หมายเหตุไว้ในบัญชีรับ - จ่ายเครื่องหมายแสดงการเสียภาษีจดทะเบียนด้วย หากไม่มีเครื่องหมายแสดงการเสียภาษีจดทะเบียนอยู่ในความควบคุมของเจ้าพนักงานสรรพสามิตให้จ่ายชดเชยจากโรงงานผลิตเครื่องหมายแสดงการเสียภาษีจดทะเบียนซึ่งผู้ประกอบอุตสาหกรรมสั่งซื้อ ๕.๗เมื่อได้ตัดบัญชีหรือจ่ายชดเชยเครื่องหมายแสดงการเสียภาษีจดทะเบียนให้แก่ผู้ประกอบอุตสาหกรรมแล้ว ให้ผู้อำนวยการสำนักบริหารการจัดเก็บภาษี ๒ หรือสรรพสามิตจังหวัดแล้วแต่กรณีรายงานให้กรมสรรพสามิตทราบต่อไป ข้อ ๖ให้ผู้อำนวยการสำนักบริหารการจัดเก็บภาษี ๒ รักษาการตามระเบียบนี้ ประกาศณ วันที่ ๓๐ ธันวาคม พ.ศ. ๒๕๔๐ สมชัย ฤชุพันธุ์ อธิบดีกรมสรรพสามิต[รก.๒๕๔๑/๖ง/๗๙/๒๐ มกราคม ๒๕๔๑] พรพิมล/พิมพ์/แก้ไข ๓๑ ก.ค. ๒๕๔๕ A+B(C )